open-index/open-wikipedia-markdown huggingface dataset:
Giovanni Franken

**Giovanni Francesco Zacharias Franken** (☆ 14 di november 1977 na Rotterdam) ta un ex-futbolista profesional Hulandes y internacionalista pa e seleccion di Antia Hulandes. Actualmente e ta entrenado di futbol. 

## Carera
### Carera den club
Naci na Rotterdam, Franken a hunga futbol pa Feyenoord, DOTO, Dordrecht, VVM, RKC Waalwijk, BVV Barendrecht y RVVH. El a muda for di DOTO, unda e tabata capitan, pa BVV Barendrecht na mei 2006. El a firma pa RVVH na febrüari 2007.

### Carera internacional
El a representa Antias Hulandes na nivel internacional, ganando 8 wega entre 2004 i 2008, cu a incluí 7 wega di clasificacion pa Copa Mundial di FIFA.

### Entrenado
Den e temporada 2010/11 Franken tabata responsabel pa e ekipo femenino di RVVH, mientras cu e tabata hunga ainda pa e prome team di e club. Despues di un temporada, el a haya promocion pa e miho liga femenino na Hulanda. Na final di temporada 2010/11, el a retira como hungador activo. Prome cu e temporada 2011/12 el a keda encarga cu e ekipo di reserva di RVVH.

Franken tabata di 2013 te 2015 coach di e seleccion nacional masculino di Aruba. El a keda nombra pa e Torneo ABCS di 2013 y a logra bon resultadonan durante e cualificacion pa Copa Caribe di Nacionnan 2014, cu a pone e ekipo Arubano na su mihor posicion (nr. 120) riba e ranking di FIFA di juni 2014.

Formando parti di e staf tecnico di Dick Advocaat e ta coach asistente di e seleccion nacional di Corsou desde 2024. 

## Link externo
* Profiel riba ronaldzwiers.0catch.com
* Profiel riba caribbeanfootballdatabase.com
* Profiel riba national-football-teams.com
Dak di siya

Un **dak di siya** (hulandes: *zadeldak*; ingles: *gable roof*) ta un tipo di dak hopi comun, cu ta consisti di dos superficie di dak inclina poni contra di otro y cua ta crusa na e lomba (cabayete). Un dak cu superficie desigual den largura ta yama un dak di siya mancaron of asimetrico. 

## Distribucion y uzo
Un dak di siya ta wordo uza den hopi region di mundo. E forma di dak aki ta e tipo di dak residencial mas comun den hopi parti di Europa debí na su simplesa, specialmente den diseñonan tradicional. Un dak di siya ta menos comun riba un toren di misa. 

Den regionnan cu biento fuerte y awasero pisa, daknan di siya ta wordo construi cu un inclinacion mas skerpi pa facilita e evacuacion di e awa di shelo. Pa comparacion, den regionnan alpino, daknan di siya tin un inclinacion menos skerpi cu ta permiti un cierto cantidad di sneeuw acumula, reduciendo e riesgo di un avalancha descontrola y reteniendo mas facilmente un capa isolante di sneeuw. Un desbentaha di e dak di siya ta cu e mester wanta hopi preshon di biento. Den practica di construccion tradicional, caminda tabata economisa den uzo di materialnan, e fachada no tabata wordo reforsa den areanan di biento, sino tabata desvia e preshon cu un acabado cu ta len.

Dependiendo di e orientacion pa cu solo, e dak di siya ta adecua pa instalacion di panel solar. Den areanan entre e dos tropiconan esaki ta rekerí un dak basta plat, na latitudnan mas halto e dak mester ta mas punta pa un eficiencia optimal debi na e posicion mas abou di e solo.

## Mira tambe
* Dak di mesa
* Dak di schouder
* Cabayete
Butucu

**Butucu** ta un bario den region di San Nicolas-Noord na Aruba. Butucu ta situa pabou di Palo Marga.

E nomber Butucu ta probablemente di orígen Arawak/Taino y ta deriva di e concesion di tereno no.440, yama Boetoekoe Grandi, concedi dia 18 di october 1843 na Maria E. Oduber-Croes. El a aparece na 1912 pa prome biaha riba e mapa di e cartograf Werbata como Butucoe.
Baby Beach

**Baby Beach** (oficialmente: *Klein Lagoen* y antes conoci como *Mangel Cora*) ta un playa na Aruba, situa na costa di Sero Colorado y den cercania di San Nicolas na e punto extremo zuidoost di e isla. Baby Beach ta un di e atraccionnan turistico di e isla.

E playa ta ubica na un laguna chikito y poco hundo, cu ta separa for di e bahia di San Nicolas door di un rif natural. E nomber Baby Beach a wordo inventa pasobra e ta sumamente adecua pa mucha. E fondo di lama casi no ta baha y ta ainda 1 meter hundo na 20 meter for di e costa. E awa aki ta cla di color blauw cla, loke ta haci'e un luga popular pa snorkel. Baby Beach ta caracterisa tambe como un playa di santo espacioso y suave cu ta wordo uza pa local y turista.

## Historia y desaroyo
Pa algun decada Sero Colorado tabata un zona residencial cera, cu e ehekutivonan Merikano di e refineria Lago y nan famia tabata yama e *[[Lago Colony]]* y unda nan a habitá te na 1984.

Den cuadro di promove turismo pa e region di San Nicolas Grupo Sasaki a señala na 1994 e potencial pa desaroya Baby Beach, y tambe Rodgers Beach, como zona turistico.  Desde 2014 gobierno di Aruba a ehecuta varios proyecto pa mehora y renoba e infrastructura di Baby Beach den cuadro di e "Masterplan Seroe Colorado" y cu fondo di Tourism Product Enhancement Fund (TPEF). Entre otro a construi un parkeo nobo y bañonan publico; a amplia e area di beach door di hala e *turtle wall* mas atras y a upgrade e landscaping y iluminacion. Dia 5 di juni 2025 un "adults only" hotel a habri den cercania di Baby Beach.
Curaçao North Sea Jazz Festival

**Curaçao North Sea Jazz Festival** (CNSJF) ta un festival internashonal di músika ku ta tuma lugá anualmente na Willemstad, Kòrsou, durante e último wikènt di ougùstùs. Ku un elenko di artistanan di taya mundial, e festival a bira e evento musikal di mas grandi den Karibe.

## Historia
E festival a wòrdu kreá na 2010 ku e meta pa stimula turismo pa Kòrsou durante e temporada abou. Ko-organisadónan ta Fundashon Bon Intenshon (FBI), un fundashon pa bon kousa di Gregory Elias, huntu ku Mojo Concerts, e mesun kompania ku ta responsabel pa e renombra North Sea Jazz Festival den Ahoy na Rotterdam. 

Durante tur su edishonnan, CNSJF tabata anfitrion di artistanan ikóniko manera Prince (2013), Rod Stewart (2014), Lenny Kravitz (2016), Kassav' (2011, 2016), Marc Anthony (2013, 2024) i hopi otro.

For di su inisio, e festival ta tuma lugá den Curaçao World Trade Center (WTC) na Piscaderabaai, Kòrsou. Despues di un interupshon na 2017 i un pousa mas largu entre 2020 i 2023, CNSJF a regresá na 2024. E festival ta wòrdu konsiderá un di e eventonan di mas grandi i mas profeshonalmente organisá na Kòrsou.

## Programa i impakto

E programa di CNSJF ta abarká un variedat amplio di género musikal, inkluyendo jazz, salsa, merengue, funk, soul, tumba, pop i R&B. E diversidat di estilo ta atrae un públiko internashonal, ku generalmente ta formá pa miles di bishitante for di mas ku 25 pais diferente.

Segun estimashon, e festival ta kontribuí di un manera signifikante na turismo i ekonomia di Kòrsou, atrayendo tantu bishitante internashonal komo lokal. Hopi hende ta planifika nan bishita na e isla spesífikamente pa asistí na e festival, loke ta krea un “boost” pa sektornan hotelero, di restoran i transporte.

Na nivel kultural, CNSJF a bira un plataforma pa promové músika lokal i pa pone Kòrsou riba mapa internashonal komo un destinashon di arte i entretenementu. Además, e festival ta enserá otro eventonan paralelo manera eksposishon di arte, workshop pa músiko, i otro inisiativanan pa stimulá partisipashon di hubentut.

Na 2012 CNSJF a risibí e Premio MCB i na 2014, huntu ku Fundashon Bon Intenshon, e premio "Caribbean Change Award 3.0". Na okashon di edishon 2013, CBCS a saka un moneda konmemorativo di 5 florin.

## Edishonnan

## Mira tambe
* Festivalnan na Kòrsou
Bahia di San Nicolas

**Bahia di San Nicolas** (hulandes: *Sint Nicolaasbaai*) ta un bahia situa na e punta zuidoost di Aruba, den region di San Nicolas-Zuid. E bahia ta mas o ménos 3 km largo y 500 m hancho y ta parcialmente cera pa rifnan di coral. Tin cincu isla di rif den e bahia.

## Haf
E bahia a hunga un papel importante den e desaroyo di San Nicolas, e di dos ciudad mas grandi di e isla. El a sirbi como haf industrial pa Compania di Fosfaat Arubano, ex-refineria di petroli Lago y su sucesornan y e compania di transbordo di zeta Wickland Oil. E piernan den laman y e instalacionnan di carga y descarga ta situa den e parti nort di e bahia. Pa por a permití e tankeronan di mas grandi mara den e haf di zeta, e bahia a wordo coba varios biaha, y a haci e rif tambe mas smal.

## Playa
Ta referi na e parti zuid di e bahia, pa zuid di e casnan di *[[Lago Colony]]*, como Nanki. Aki tin e playanan Rodgers Beach y Baby Beach. Entre e dos playanan tabata situa e compleho di ex-Esso Club, un centro di actividad deportivo, social y cultural. Bou nomber di Nanki Country Club e club a wordo reactiva den comienso di añanan 1990‘, pero despues di algun aña a cera porta atrobe.
Kiwa

**Kiwa** (*Cittarium pica*) of **alikruik**, un nomber deriva di Hulandes, ta un especie di soldachi marino di e famia Tegulidae. Kiwa ta habita riba e superficie di baranca y ta un tipo di soldachi comun y comibel.

## Distribucion
E especie ta presente den Lama Caribe, Antia Menor y Golfo di México, na Belize, Aruba, Corsou, Boneiro, Mexico , Costa Rica, Panama, Colombia, Venezuela , Cuba, Jamaica, Bahamas, Islanan Cayman y Puerto Rico. A haña su casca fosil na Florida i Bermuda , cu un intento sin exito pa reintroduci e especie na Bermuda; su ocurencia den e luganan aki ta solamente sporadico. 

## Relacion cu hende

### Kiwa den cultura
Na Boneiro, kiwa tambe tabata wordo uza como un calco. Un tata, cu hopi bes tabata biba den cunucu y ta manda su yiunan na Antriol pa haci poco compras, ta yama nan bek cu su kiwa si nan keda leu pa mucho largo. 

### Kiwa como cuminda y medicina
E ta wordo uza como cuminda, den sòpi, siendo e di dos molusko economicamente mas importante den Caribe, despues di *[[calco|Aliger gigas]]*, y e di tres invertebre mas importante, despues di calco y e kreeft *Panulirus argus*. Den áreanan caminda e ta wordo busca frekuentemente, e probabilidad di haña ehemplarnan ta hopi abou.

Kiwa tambe tabata wordo uza como remedi di tera. E tabata custumber pa hende cu tabata sufri di asma come hopi kiwa.
Felix Flanegien

**Felix Basilio Flanegien** (☆ 14 di september 1944 na Aruba – † 22 di september 2018 na Aruba) tabata un politico Arubano di partido MEP. E tabata miembro di Conseho Insular di Aruba (1979-1985) y di su sucesor, Parlamento di Aruba (1986-1997). El a fungi tambe como diputado di Enseñansa, Salubridad Publico y Informacion (1981-1983) y presidente di Parlamento di Aruba (1989-1994).

## Biografia
Despues di Colegio Arubano na Aruba y Radulphus College na Corsou, Flanegien a obtene su master na aña 1968 na Peter Kanis Kweekschool na Nijmegen. Despues di a regresa Aruba, Flanegien a traha como docente pa varios aña. Entre 1972 y 1975 e tabata cabesante di Colegio Ora Ubao na Tanki Leendert. E tabata socialmente activo y a ocupa funcionnan como presidente di e seccion Aruba di e Federacion Antiano pa Cuido Hubenil di 1975 pa 1981, miembro di Fondo Nacional pa Desaroyo Social (CedeAruba) y presidente di Fundacion MAVO-Avondopleidingen di 1979 pa 1981. Tambe e tabata fundado y presidente di e prome centro comunitario na Aruba, Centro di Bario Noord, di 1967 pa 1981.

Flanegien a dal su prome paso den politica na aña 1975. Den nomber di distrito Noord el a aparece como number 25 riba lista di MEP den e eleccionnan pa conseho insular. Despues di esaki, el a participa riba e lista di MEP den e eleccionnan di conseho insular di 1979, 1982 y 1983 y despues e eleccionnan pa Parlamento di Aruba di 1985, 1989, 1993 y 1994, loke a resulta cu el a sirbi como representante di pueblo pa 18 aña. Prome e tabata miembro di Conseho Insular di 1979 pa 1985 y despues di e status autonomo di Aruba, el a bira miembro di Parlamento di Aruba di 1986 pa 1997. Di 1989 pa 1992 el a fungi como presidente di partido MEP y di 1989 pa 1994 como presidente di Parlamento di Aruba. 

Banda di su miembrecia di Conseho Insular, Flanegien a wordo nombra na april 1981 como e di seis diputado di e Colegio Ehecutivo di teritorio insular di Aruba. El a haya e carteranan di Enseñansa, Salubridad Publico y Informacion. Na fin di september 1983 el a renuncia como diputado y a bandona e partido, manteniendo su asiento den Conseho Insular como miembro independiente. Esaki despues cu e fraccion di MEP pa medio di un carta a duna di conoce di no tin konfiansa den dje, pasobra el a aktua independientemente den Conseho Insular y a nenga di bay di acuerdo cu un mocion contra di gezaghebber Pedro Bislip en conexion cu e incidente riba veld di Winston. Ora e miembronan di fraccion di MEP a hala e carta aden na augustus 1984, el a bolbe uni na e fraccion y e partido. 

Na 1995, Flanegien a wordo condecora como Cabayero (*Ridder*) den e Orden di Leon Hulandes.
Na 2024 a nombra un caya den districto di Noord na honor di su persona.

## Link externo
* Felix Flanegien riba parlamento.aw
Kamilah Dammers

**Kamilah Dammers** (☆ 14 di september 1996 na Aruba) ta un bolichero Arubano. Di varios torneo internacional, tanto regional como continental, e ta medayista y ta ser mira como un di e mihor bolicheronan di Aruba.
Raymond Kamperveen

**Raymond Kamperveen** (☆ 1975 na Aruba) ta un politico Arubano. E tabata miembro di Parlamento di Aruba di 17 di september 2021 te 8 di januari 2025. E tabata presidente di parlamento di september 2024 te januari 2025.

## Bida y carera
Raymond Kamperveen a lanta den districto di San Nicolas y despues di scol basico, a atende Colegio Arubano na San Nicolas y Oranjestad. Inicialmente el a bay studia na Universidad di Aruba, pero despues di e prome aña, a opta pa bay studia economia fiscal na Hanse Hogeschool na Groningen. Na 2003 el a gradua y na 2005 a regresa Aruba, unda el a bay traha na Departamento di Impuesto (DIMP) como controlador di impuesto.

Den su tempo liber e ta un boluntario y coach, trahando cu e muchanan di San Nicolas di e organisacion White Shark.

### Politica
Na 2017 Kamperveen a uni na e partido politico nobo RAIZ. El a participa na dos eleccion riba lista di RAIZ; na 2017 como candidato number cuater el a logra haya 125 voto personal. E tempo ey e partido no a logra asiento y a keda for di parlamento. Na aña 2021 e tabata candidato number cuater atrobe y a redobla su votonan personal te cu 310 voto. Ora cu Ursell Arends y Geoffrey Wever a entrega nan retiro como parlamentario pa bira minister, el a drenta parlamento na nan luga hunto cu Misha Raymond. El a tuma e funcion di vice-presidente di Parlamento. Dia 10 di september 2024 na apertura di aña parlamentario 2024/25 el a wordo elegi presidente di parlamento, funcion cu el a ocupa te 8 di januari 2025.

Na december 2021 Kamperveen a haci pregunta tocante e contract di WEB Aruba cu Eagle LNG pa loke ta trata e suministro di LNG pa un suma di 80 miyon dolar anualmente pa un termino di 20 aña. Esaki tabata despues cu ya caba el a dirigi pregunta na november na minister Glenbert Croes, sin haya contesta.

Den eleccion 2024 el a ricibi 501 voto personal, pero no sa di mantene su asiento, retirando  dia 8 di januari 2025 como parlamentario.
D66

**Democraten 66**, mihó konosí komo **D66**, ta un partido polítiko liberal iskierdista na Hulanda. El a wòrdu fundá na 1966 pa kibra e sistema di partido establesí i a wòrdu representá den Tweede Kamer den kantidatnan variabel for di 1967. E tabata forma parti di e gobierno hulandes den añanan 1973-1977, 1981-1982, 1994-2002 y 2003-2006 i 2017-2024. Den e elekshon general di Hulanda 2021, el a bira e di dos partido mas grandi ku 15.0% di e votonan. Den elekshon general di 2023 D66 tabata e gran pèrdedó i a baha di 24 pa 9 asiento den parlamento.

Lidernan polítiko bon konosí di e promé añanan tabata e periodista Hans van Mierlo y e autor di buki di mucha Jan Terlouw. For di 2006 pa 2018, e historiadó di arte Alexander Pechtold a tuma over e presidensia di e frakshon den parlamento i a wòrdu remplasá pa Rob Jetten i finalmente pa Sigrid Kaag. E organisacion hubenil yama Jonge Democraten (JD).

Polítikonan di D66 ku tabata mandatario ku e kartera di Relashonnan di Reino tabata Thom de Graaf (2003-2005), Alexander Pechtold (2005-2006) i Alexandra van Huffelen (2022-2024).
Basiruti

**Basiruti** ta e bahia chikito den e zona di Palm Beach, pazuid di Hadicurari y Seco di Rogans. Aki e saliña, cu ta wordo alimenta door di Rooi Santo, ta core bay laman durante awasero pisa. Tin un lago chikito na Basiruti.

## Basiruti hotel
Dia 15 di februari 1957, Basiruti Hotel, un proyecto di e empresario Arubano Chaiban Neme, a habri su portanan como e prome hotel di estilo resort riba e playanan di Palm Beach. Inicialmente e edificio principal tabatin seis camber y e tres bungalow banda di otro tabatin tres camber cada un. Durante nan bishita oficial na Aruba a hospeda akinan Reina Juliana y Prins Bernhard di Hulanda na 1965 y Prinses Beatrix y prins Claus na 1966.

Awendia Basiruti Hotel no ta existi mas; na su luga ta situa e timeshare hotel Playa Linda Beach Resort cu a habri na 1983 cu 215 camber tipo suite.
Catochi

**Catochi** (na Corsou ta yama esaki “number”) ta un loteria of wega di number na Aruba. Inicialmente ilegal, catochi a wordo legalisa y awendia ta resorta bou di Lotto pa Deporte.

## Historia
Catochi a surgi na Aruba den añanan 1970 como un loteria sin licencia y prohibi pa ley. E tabata un wega di number basa riba e sorteo diario di loteria na Venezuela y Sto. Domingo, unda un persona ta cumpra, pa un cierto suma, un chens di ricibi pago di un multiple predetermina di e suma ey. En general, ta pone apuesta riba e ultimo dos number di e lotnan riba cua e prome, di dos y di tres premio a cai, pagando 40, 20 y 10 biaha e apuestanan respectivamente. E cumprador cu riesga 50 cen, ta cobra 20 florin, 10 florin of 5 florin e mesun anochi, loke ta splica su atraccion pa e ‘homber chikito’. 

E fenomeno di catochi a bira gradualmente popular y den tur districto por a constata un subida rapido di benta publico pa medio di oficina y bendedornan di catochi. Cu tempo el a bira tambe mas y mas acepta den sociedad y a surpasa den benta e loteria nacional 'Landsloterij'. 

Fundacion Lotto pa Deporte a cuminsa opera na 1984, despues cu a introduci na 1983 un provishon transitorio pa permiti e islanan di Antias Hulandes organisa loteria nan mes. Pa cu e existencia di e loteria prohibi Aruba a keda hiba un maneho tolerante te despues di su status aparte. Na 1993 Parlamento di Aruba a aproba pa legalisa catochi solamente pa sorteonan di dos y tres number. E mashin di number di Lotto pa Deporte ta wordo uza ora di saca e numbernan. Cu introduccion di e legalisacion aki a tuma medidanan pa para tur otro catochi cu ta circula riba e isla. Den un sentencia di Hoge Raad conoci como "arrest Catochi" a yega na e conclusion for di 1990 caba cu un mayoria amplio di e clasenan di sociedad Arubano no ta percibi catochi mas como socialmente indeseabel, ilegal of castigabel.
Cuerpo Policial Arubano

**Cuerpo Policial Arubano** o *Korps Politie Aruba* (KPA) ta e organisacion encarga cu mantencion di leynan cu ta pertenece na e huridiccion di Aruba. E cuerpo ta opera bou di e autoridad di e Minister di Husticia y ta wordo encabesa pa e alto comisario di polis.

## Historia
KPA a lanta ora cu Aruba a bira un pais autonomo na 1986. Riba 16 di augustus 1986 el a separá formalmente di e Cuerpo Policial di Antias Hulandes (*Korps Politie Nederlandse Antillen*, KPNA). KPNA a wordo estableci dia 1 di october 1949 pa e seis islanan di Antias Hulandes y tabatin su sede na Willemstad, Corsou.

E organisacion a cuminsa dia 1 di yanüari 1986 cu un ocupacion di 156 persona y na 2024 ta conta cu mas o menos 530 polis y personal administrativo. E ta dispone di diferente unidad y departamento manera e unidadnan motorisa, canino, mobil, di helicopter y di criminalidad organisa. Tambe tin e teamnan di aresto, narcotica, duikteam, guarda costa, surveillance, flexteam, radarkamer y departamentonan di recherche. KPA ta traha for di cuater warda di polis, cu ta situa na Oranjestad, Noord, San Nicolas y Santa Cruz, cu ta tambe e sede principal. 

### Lista di Alto Comisario

* Roland W. Peterson (1986-1989)
* Lucas E. Rasmijn (1990-1996)
* Gerold Dompig (1995-2007, alto comisario adhunto)
* Alwin R. Nectar (1997-2003)
* Rolando F. Bernadina (2003-2006)
* Peter de Witte (2006-2010)
* Adolfo R. Richardson (2010- 2018)
* Andrew Hoo (2018-2020)
* Vanessa Kock (2020-2021, prome muhe den e funcion)
* Ramon Arnhem (2022-presente)
Etienne Ys

**Etienne Nestor Ys** (☆ 26 di febrüari 1962 na Willemstad) ta un polítiko di Kòrsou di Partido Alternativa Real (PAR). E tabata promé Minister di Antia Hulandes na dos okashon. Previamente e tabata Minister di Finansa di Antias Hulandes den gabinete Pourier II.

## Bida i karera
Etienne Ys a nase na Kòrsou y a bishita Maria Immaculata Lyceum. El a studia ley na Universidat di Groningen, unda el a gradua den derecho di impuesto na 1985. Siguientemente el a traha komo inspektor di belasting na Servisio di Belasting na Hulanda i na Antias Hulandes. Ys tabata Minister di Finansa di Antias Hulandes di 1994 pa 1995. Poko despues di su retiro el a bira diputado di Finansa pa Teritorio Insular di Kòrsou.

Dia 3 di yüni 2002 Ys a keda nombrá Promé Minister di Antia Hulandes. Dia 11 di ougùstùs 2003, el a wòrdu sigui pa Ben Komproe, pero Ys a tuma over atrobe dia 4 di yüni 2004. Dia 20 di novèmber 2005, su gabinete a menasá di kai despues ku e isla di Boneiru a anunsiá ku e lo bandoná e gobièrnu di koalishon. Dia 23 di novèmber, e krísis aki tabata parse di a wòrdu evitá, pero finalmente e di dos gabinete di Ys a kai i elekshonnan a wòrdu tené na yanüari 2006. Esakinan a wòrdu gana dor di Emily de Jongh-Elhage, lider nobo di partido di PAR.

Ys tabata informadó despues di e elekshonnan di 2017 pa Parlamento di Kòrsou, i tabata pues na e base di e gabinete Rhuggenaath. Mas lat na 2017, el a wòrdu nombrá komo presidente di e hunta di supervishon di Banko Sentral di Kòrsou i Sint Maarten y a retira na 2021.

Na 2024 el a hasi su debut ku e novela titulá *De barmhartige Staat*, den kua e ta bira historia kolonial kreando un imperio afrikano ku tin ku dil ku un lantamentu di katibu blanku.
Rolf Bak

**Rolf Pieter Martin (Rolf) Bak** (☆ 30 di òktober 1942 na Julianadorp, Hulanda - † 21 di sèptèmber 2024 na Texel) ta un biólogo marino hulandes i eksperto di refnan di koral. E tabata un di e pioneronan riba tereno di investigashon di koral den laman Karibe.

## Biografia
Entre 1970 i 1984 Rolf Bak tabata biólogo marino i supdirektor na CARMABI, ku desde e tempu ei a bira e sentro sientífiko lokal pa refnan di koral. El a  hasi investigashon riba refnan di koral i tabata e fundadó di e investigashon sientífiko kuantitativo aki, publikando 24 artíkulo sientífiko. Ku empleado i studiantenan e tabata hasi opservashonnan i trabounan di buseo, prinsipalmente riba e refnan di koral di Kòrsou i Boneiru, ounke e tabata bai otro partinan di mundu tambe pa investigashon.

For di 1985 e tabata un investigadó senior pa e Instituto Real di Hulanda pa Investigashon riba Laman (Koninklijk Nederlands Instituut voor Onderzoek der Zee, NIOZ) i tabata enbolbí den investigashon ekológiko mikrobial riba refnan di koral tropikal. Danki na su investigashon, NIOZ a krese bira un sentro di ekspertisio. Di 1986 pa 1990 e tabata tesorero di e Asosiashon Internashonal pa Estudionan di Ref (International Association for Reef Studies, ISRS).

For di 1989 pa 2007 e tabata profesor na Universidat di Amsterdam (UvA) i a desaroyá Biologia Marino Tropikal den un spesialisashon na e universidat. Tambe el a sigui traha pa NIOZ y a supervisa studiantenan di universidatnan ingles, aleman, franses, merikano y otro universidatnan di Hulanda, entre otro e direktor aktual di CARMABI, Manfred van Veghel. Su so i ku otronan el a publiká mas ku shen artíkulo, i despues di su retiro otro 21 ku un *peer review*. Tambe el a sigui duna konseho i guia na kolega i studiantenan rònt mundu. Di 2008 pa 2013 e tabata hefe di redakshon di e revista profeshonal *Coral Reefs*. Den añanan 2020, Carmabi ainda ta wòrdu bishitá anualmente pa desenas di sientífiko i investigadó di NIOZ i UvA.

Rolf Bak a risibí e Premio Cola Debrot na 1990 pa su gran kontribushon na konosementu biológiko lokal. Na 2018, e Sosiedat Internashonal pa Siensia di Ref a honr’é ku e Premio ISRS i a nombr’é un ISRS Fellow pa bida. Na 2024 el a wòrdu nombrá Ofisial (*Officier*) den Orden di Oranje-Nassau.
Circulacion termohalino

]
**Circulacion termohalino**, tambe conoci como **coriente oceanico profundo**, ta un sistema global di circulacion oceanico genera pa diferencia den densidad di awa, cual ta resulta for di e variabilidad den temperatura (Griego: θερμός *thermos*) y salinidad (Griego: ἅλς *hals*) di awa. 

Den area frieu, manera e Ocean Noord-Atlantico, e awa di laman ta fria y bira denso pa motibo di e atmosfeer. Ora e awa di laman fries y crea ijs, e proceso aki ta laga rasgo di salo atras. Asina e laman rondona ta conteni mas salo resultando den un laman mas denso. Awa denso-frieu-salo ta sink na e fondo di e ocean. Fluho di awa superficial ta reemplasa e awa cu a sink cual na su turno tambe ta bira genoeg frieu y salo pa e sink. E proceso aki ta loke ta "cuminsa" e circulacion global di coriente oceanico profundo y superficial durante un ciclo di mil aña.

E circulacion aki ta resulta for di dos proceso simultaneo: coriente superficial cayente ta carga awa menos denso for di e equator pa e polonan, y coriente oceanico frieu profundo ta carga awa mas denso for di e polonan pa e equator. E sistema global di circulacion oceanico ta un componente crucial den e distribuimento di energia, regulando tempo y clima, y circula nutriente y gasnan (dioxido di carbon) vital.
Hidrosfeer

**Hidrosfeer** ta e cantidad total di awa ariba un planeta. Esaki ta inclui awa superficial, bou tera, y den aire.  Un planeta su hidrosfeer por ta den forma di likido, gas, of ijs. 

Na Tera, likido ta sisti ariba e superficio den forma di ocean, lagun, y riu. E ta sisti tambe bou tera den put di awa. Damp di awa ta mas tanto visibel como nubia. E partinan hefries di Tera su hidrosfeer, yama cryosfeer,  ta consisti di ijs: gletsjer, capa di ijs, y ijsberg. 

Awa ta move door di e hidrosfeer den un ciclo. Awa ta forma nubia y ta cay bek na tera den forma di awacero of sneeuw. E awa aki ta acumula den riu, lagun, y ocean. Despues e ta evapora den atmosfeer pa cuminsa e ciclo dinobo. Esaki ta ser yama e ciclo di awa.
Humphrey Davelaar

**Humphrey Andres Davelaar** (☆ 26 di febrüari 1958) ta un polítiko di Kòrsou. E tabata miembro di Parlamento di Kòrsou di 2010 pa 2017 i a okupá korto tempu e puesto di presidente di parlamento.

### Karera polítiko
Na 1979 Davelaar a uni na partido PNP. Pa e partido e tabata miembro di Konseho Insular di Kòrsou i diputado di e Teritorio Insular di Kòrsou. Den añanan 1990 e tabata miembro di e direktiva di PNP.

Davelaar a wòrdu elegi lider di PNP i a enkabesá e lista di kandidato den elekshon 2010, 2012, 2016 i 2017. Desde e status outónomo di Kòrsou (10 di òktober 2010) te ku 10 di mei 2017, e tabata parlamentario, lider i úniko miembro di frakshon di PNP. For di desèmber 2015 pa novèmber 2016, Davelaar tabata visepresidente di Parlamento di Kòrsou komo susesor di Jaime Córdoba i for di novèmber 2016 te ku yanüari 2017 presidente di parlamento.

Despues ku PNP a pèrdè su úniko asiento na 2017, Davelaar a retirá e mesun aña komo lider di partido i na 2018 el a bandoná e partido. Na 2021 el a purba di regresá komo lider di partido Klaridat Akshon Sosial (KAS), pero den e “elekshonnan di sosten” e partido aki a risibí muchu tiki voto (746) pa ta riba e lista elektoral.
Dia Mundial di Turismo

Desde 1980, Organisacion Mundial di Turismo di Nacionnan Uni (UNWTO) ta celebra **Dia Mundial di Turismo** como observacion internacional riba dia 27 di september. E fecha aki a wordo scogi como cu e statutonan di UNWTO a wordo adopta riba e dia ey na 1970. E adopcion di e statutonan aki ta wordo considera un logro den turismo mundial. Meta di e dia ta pa concientisa riba e rol di turismo denter di comunidad internacional y pa demostra con e ta afecta balornan social, cultural, politico y economico mundialmente. Dor di celebra e dia aki, nacionnan ta busca pa enfatisa cu turismo no ta solamente tocante entrada; sino tambe ta trata di fomenta conexionnan, compronde culturanan diverso y promove practicanan sostenibel.

Defunto Ignatius Amaduwa Atigbi, un ciudadano Nigeriano, tabata esun cu a bin cu e idea pa marca tur aña dia 27 di september como Dia Mundial di Turismo. Finalmente el a wordo reconoci pa su contribucion na 2009. E color di Dia Mundial di Turismo ta blauw.

Den su diesdos sesion na Istanbul, Turkia, na october 1997, e Asamblea General di UNWTO a dicidi pa designá tur aña un pais anfitrion cu ta fungi como partner di e organisacion den e celebracion di Dia Mundial di Turismo. Den su di diescinco sesion na Bejing, China, na october 2003, e Asamblea a dicidi pa continua e celebracion di Dia Mundial di Turismo segun e siguiente orden geografico: 2006 na Europa; 2007 na Sur Asia; 2008 den America; 2009 na Afrika y 2011 na Medio Oriente.

Dia Mundial di Turismo su obhetivo primordial ta pa resalta e significacion di turismo riba un escala mundial. Aparte di e impacto economico cu turismo ta trece pa un pais, e ta hunga un papel tambe den influencia e ambiente social, politico y cultural di e pais.
.aw

**.aw** ta e codigo geografico di internet di Aruba pa dominio di nivel superior (*country code top-level domain*, ccTLD). El a wordo introduci dia 20 di februari 1996 y ta wordo maneha y patrocina door di SETAR. SETAR ta un compania privatisa di telecomunicacion cu tambe ta duna servicio di telefonia, internet y telefon celular. Solamente ciudadano y companianan cu sede na Aruba tin mag di registra un dominio .aw. Tambe tin dominionan di di dos nivel manera **.com.aw**, cu ta reserva pa cierto partidonan interesa y ta destina pa ofrece un alternativa na **.com**.

## Link externo
* IANA .aw whois information
*Setar
*.pro.aw registry
Julianadorp

**Julianadorp** ta un bario residensial na Kòrsou, situá meimei di e isla i mas o ménos 5 kilometer wèst di Schottegat. Ofisialmente Julianadorp ta forma parti di Groot Piscadera. E promé kasnan residensial a wòrdu konstruí rònt di aña 1928 dor di refineria Shell pa su empleadonan.

## Historia
E presensia di refineria Shell na Kòrsou a trese kantidat grandi di trahadó, maestro, funshonario públiko i empresario pa Kòrsou pa traha na nan refineria di petróli òf duna servisio na e empleadonan. Na 1928 Shell ta kumpra Groot Piscadera i Hofi Chikitu pa usa komo área pa ekstraé awa.

Na òktober 1929, 40 kas a wòrdu konstruí na Groot Piscadera. Esakinan tabata kasnan ‘semi-independiente’ di dos piso. E parti kaminda e kasnan aki ta situá ta konosí komo *Oud-Julianadorp*. Na 1948, Julianadorp a krese signifikantemente dor di konstrukshon di kasnan di un piso. E bario un tempu tabata rondoná pa un tranké ku porta na e kamindanan di akseso. Te ku  1955, tantu Julianadorp komo Emmastad a wòrdu ekspandé komo bario residensial pa e gerensia i personal haltu di e refineria. Julianadorp tabata konsistí di vilanan luhoso alineá pa ventilashon segun e fluho di bientu. E tabata un komunidat segregá i será kaminda hende pretu i koló tabata permití entrada solamente ku un permiso spesial. Den añanan 1960, Shell a kuminsá bende e kasnan, i pa 1985, tur kas a bira propiedat privá. Julianadorp no ta será mas, i a wòrdu integrá den Groot Piscadera.
Idioma di seña

**Idioma di seña** ta un idioma visual-manual den kua konsepto i akshonnan ta wòrdu representá pa medio di gesto. E ta un idioma natural ku su mesun vocabulario (lèksiko) y gramatica, ku ta kumpli ku e nesesidatnan di komunikashon di un grupo di hende (den hopi kaso prelingualmente surdu). Idioma di seña ta e lenga materno di personanan surdu i ku limitashon di oido.

Aktualmente *Ethnologue: Languages of the World* ta identifiká 125 idioma di seña di komunidatnan surdu i 18 idioma di seña popular, mas e idioma di seña internashonal, ku ta un sistema di seña ku ta wòrdu usá prinsipalmente den ambientenan internashonal. Hopi pais òf region tin nan propio idioma di seña, ku ta separá for di e idioma papiá pa hende ku ta tende. Ehèmpelnan di idioma di seña nashonal ta *Nederlandse Gebarentaal* (Idioma di seña hulandes, NGT) i *American Sign Language* (Idioma di seña merikano, ASL). Ademas, por tin tambe variantenan regional ku ta komparábel ku dialektonan papiá.

No tin un solo idioma di seña universal, ounke tabatin intentonan pa esaki ku Gestuno i Signuno. Durante kontaktonan internashonal, ASL òf Signo Internashonal (IS) hopi biaha ta wòrdu usá komo e idioma di komunikashon. 

Dia 23 di sèptèmber ta selebra Dia Internashonal di Idioma di seña. 

## Origen
Ounke awendia idiomanan di seña ta wòrdu usá kasi eksklusivamente bou di hende surdu, e uso di señanan den komunikashon ta mes bieu ku esun di idiomanan oral, òf asta mes bieu ku e historia di humanidat. Idiomanan di seña a wòrdu i ta sigui wòrdu usá dor di komunidatnan ku ta tende. De echo, nativonan merikano den e region di Great Plains di Nort Amérika a usa un idioma di seña pa hasi nan mes komprensibel bou di gruponan étniko ku tabata papia idiomanan hopi diferente ku fonologianan sumamente diverso. E sistema aki tabata den uso te hopi tempu despues di e konkista oropeo.

## Karibe Hulandes
Na fin di añanan 1990 e idioma di seña hulandes NGT a wòrdu designá komo e idioma di seña ofisial na Kòrsou. E ta wòrdu usá, huntu ku papiamentu, pa komunikashon i den enseñansa na skolnan pa personanan ku limitashon di oido. Na 2024 NGT ta konta ku mas o menos 6.000 usuario na Kòrsou.

Instituto Nashonal di Idioma Curaçao (NTIC) a hasi un yamada den kuadro di Dia Internashonal di Lenga di seña 2024 pa rekonosé e lenga di seña di Kòrsou propio komo idioma di seña ofisial. Segun Marta Dijkhoff, direktor di INIC,  “último añanan sinembargo a bira mas i mas kla ku un idioma ku a originá den e konteksto hulandes no nesesariamente ta kuadra den konteksto di Kòrsou”. Esaki ta pa motibu ku tin diferente ekspreshon di kara ku diferente nifikashon pa sierto palabra na papiamentu ku hopi biaha no ta koresponde ku e gesto hulandes. E idioma di seña di Kòrsou tin su base den lesamentu di lep na papiamentu, mientras e gestonan usá ta reflehá e diversidat amplio di kultura riba e isla. Esaki ta hasi ku e idioma di seña usá no ta konsistí di un idioma, meskos ku e idioma lokal papiamentu. 

Na Boneiru NGT a keda rekonosé ofisialmente na òktober 2020 komo lenga di seña, despues ku e Pandemia di COVID-19 a surgi mundialmente.
Museo di Industria

**Museo di Industria** ta un museo dedica na historia industrial di Aruba, situa na San Nicolas. El a habri su porta oficialmente dia 12 di september 2016 como e prome museo di su tipo riba e isla. 

E museo ta aloha den e edificio *Watertoren* y ta wordo maneha pa Fundacion Museo Arubano (FMA), cu ta un fundacion cu su mision ta pa conserva, proteha y promove e patrimonio historico, cultural y natural di Aruba.

## Tema principal
E museo ta mustra e desaroyo industrial di Aruba for di siglo diesinuebe pa dilanti, usando instalacionnan multimedia y panelnan informativo. E principal sectornan industrial cu ta wordo presenta ta: 
* explotacion di oro
* industria di aloe
* extraccion di fosfaat
* industria di zeta
* industria di turismo

## Watertoren San Nicolas
Museo di Industria ta aloha den e historico Watertoren di San Nicolas, un edificio emblematico construi na aña 1939 segun un diseño di e arkitecto Hulandes Pieter van Stuivenberg (1905-1985).
E toren ta consisti di un base (substructura), un toren halto (seccion vertical), y un tanki di awa den e parti superior.

Na 2003, Monumentenfonds Aruba a cumpra e toren y esaki a wordo restaura na 2009–2010 como un di e monumentonan di Aruba. 

## Mira tambe
* Lista di museo na Aruba
Geoffrey Wever

**Geoffrey Brian Wever** (☆ 18 di december 1980 na Almelo, Hulanda) ta un hurista y politico Arubiano. E ta minister di Finansa, Economia y Sector Primario den gabinete AVP-FUTURO. Previamente e tabata minister di Asuntonan Economico, Comunicacion y Desaroyo Sostenible di 20 di september]] 2021 te 28 di maart 2025.

## Bida y carera
Despues di a caba VWO na Colegio Arubano Geoffrey Wever a studia na Vrije Universiteit Amsterdam, graduando prome den ley notarial na 2005 sigui pa ley fiscal na 2006. Su experiencia laboral a start como fiscalista na Sprigthoff na Hulanda. Ora el a yega Aruba el a traha como abogado na bufete Croes, Wever & Tchong te na aña 2014. Despues el a cuminsa duna les na Universidad di Aruba den e facultad financiero-economico, riba derechonan comercial. Tambe den e facultad di ley y proceduranan civil. E tabata partner den e bufete di abogado De Cuba Wever di 2015 te 2021. 

Na aña 2021 el a uni na e partido politico RAIZ y den su prome salida a logra no menos di 1.430 voto individual. Di juli pa september 2021 e tabata miembro di Parlamento di Aruba y lider di fraccion di RAIZ. Dia 20 di september el a huramenta como minister den gabinete Wever-Croes II. 
Wever a impulsa iniciativanan dirigi na transforma Aruba su economia den uno mas sostenibel y inclusivo, manera e programa di Agri-Business Academy. Tambe el a enfatisa riba e importancia di alinea desaroyo di Aruba cu e Metanan di Desaroyo Sostenible di Nacionnan Uni (SDG).

Dia 8 di october 2024 Wever a tuma retiro di partido RAIZ, sinembargo a keda di completa su termino como minister den e gabinete demisionario. Cuater dia despues e ta anuncia di lo lidera partido FUTURO hunto cu Gerlien Croes. Como nr.2 riba lista di candidato pa eleccion 2024 e ta crece den voto, alkansando 1.903 voto personal.
Liga di Beisbòl Profeshonal Kòrsou

**Liga di Beisbòl Profeshonal Kòrsou** (ingles: Curaçao Professional Baseball League, CPB), ta un liga di beisbòl profeshonal na Kòrsou. El a debutá na 2023 komo e nivel di mas altu di beisbòl profeshonal den e pais, suplantando e Liga AA di zomer. Meskos ku Liga AA, CPB ta organisá dor di Federashon di Beisbòl di Kòrsou (FEBEKO).

E edishon inaugural di e kampeonato a tuma lugá di 3 pa 10 di desèmber 2023 na Tio Daou Ballpark na Willemstad ku partisipashon di tres ekipo konstituí pa streanan di MLB, prospektonan di e Liganan Menor (MILB), i eks-hungadónan di MILB i MLB. E promé kampeon di beisbòl profeshonal na Kòrsou a bira Curaçao Suns, ku a representá e pais na e Seri di Karibe 2024. E liga lo a partisipá tambe den e Seri Interkontinental 2024, pero esaki a keda kanselá.

## Temporada aktual

## Kampeon di Liga

## Mira tambe
* Kampeonato Nashonal di Beisbòl Klase AA di Kòrsou
Terrence Agard

**Terrence Agard** (☆ 16 di aprel 1990 na Willemstad) ta un atleta di Kòrsou i un atleta olímpiko. E ta spesialisá den 400 meter i a representá Antias Hulandes te su disolushon na 2010.

Na sèptèmber 2015, el a haña un aksidente di outo miéntras e tabata kore ku kolega atleta, Churandy Martina i Hensley Paulina, loke a laga Agard ku un vértebra kibrá na su garganta. El a regresá na kompetensia na aprel 2016. Na 2019 e ta titulá kampeon di Hulanda riba 400 meter.

Representando Hulanda Agard a gana e medaya di plata den 4 x 400 m na Weganan Olímpiko 2020 na Tokyo, huntu ku Liemarvin Bonevacia, Tony van Diepen y Ramsey Angela.

## Link eksterno
*  Terrence Agard riba World Athletics
Bullenbaai

**Bullenbaai** ta un bahia situá na e kosta sentral-wèst di Kòrsou, na un distansia di mas òf ménos 13 km panort di e kapital Willemstad. E ta un di e bahianan natural mas grandi di e region, kubriendo un di seis parti di e kosta wèst di e isla. E bahia ta ekstendé for di e faro na Kabo Sint Marie panort te serka e pueblo di Boka Sami pasùit. Por yega na e bahia for di Willemstad via e Kaminda pa Bullenbaai.

## Karakterístikanan
Bullenbaai tin awanan relativamente hundu i protehá, loke a hasi e bahía apropiá tantu pa aktividatnan marítimo komo pa desaroyo industrial. Dor di su lokalisashon i konfigurashon natural, e bahia a hunga un papel importante den e desaroyo ekonómiko di Kòrsou desde añanan 1920.

## Uso i impakto
Bullenbaai ta sede di Curaçao Oil Terminal (COT), un fasilidat di almasenamentu i transbordo di krudo i produktonan petrolero ku ta yega ku “Very Large Crude Carriers” (VLCC), loke a hasié e di dos haf di Kòrsou. Na su apertura na 1974 Curaçao Oil Terminal tabata e promé i mas grandi terminal di transbordo di zeta den region di Karibe. 

Presensia di e terminal a influensiá e uso di e bahia, tantu den sentido ekonómiko komo ambiental. Den pasado, a registrá varios insidente di polushon petrolero den e bahia, ku tabatin konsekuensia pa áreanan natural den serkania. 

Un insidente signifikativo a sosodé na 2012, ora ku un lèk di zeta a tuma lugá durante e operashonnan di COT, ku na e momentu ei tabata bou maneho di e kompania petrolero estatal venezolano PDVSA. E lèk a resultá den kontaminashon den parti di e bahia i a alkansá e reserva natural Jan Kok, kual ta konosí pa su manglonan i biodiversidat. 

E insidente a kontribui na pone mas énfasis riba kontrol ambiental dor di outoridatnan i a stimula debate públiko riba e balanse entre desaroyo ekonómiko i protekshon di e medio ambiente na kosta wèst di Kòrsou.

## Mira tambe
* Curaçao Oil Terminal
* Haf di Kòrsou
Aruba Open (Beach tennis)

**Aruba Open** of **Aruba Open Beach Tennis Championships** (ABTO), ta un evento deportivo internacional di beach tennis na Aruba. Desde 2008 e ta tuma luga anualmente y ta forma parti di un serie di eventonan mundial organisa pa ITF Beach Tennis World Tour.

## Historia
E campeonato Aruba Beach Tennis Open a cuminsa na november 2008 na Moomba Beach Club na Palm Beach como un evento modesto. Den transcurso di tempo esaki a evoluciona den un evento anual, atrayendo mas cu 1200 participante for di mas cu 40 pais. Durante e pandemia di COVID-19 e evento no a sigui. 

Durante e evento di ocho dia ta competi riba veld di santo den categoria singles, homber y muhe, mixed doubles y MVP. Aruba Open ta inclui atletanan di nivel halto for di e circuito di beach tennis y ta ofrece algun di e premionan mas halto den e deporte yegando te USD 75.000.

Despues di e cambia e localidad pa Eagle Beach na 2012, a bolbe cambia esaki na 2019 pa Bushiri Beach, unda por a amplia e stadion y subi e cantidad di veld di 20 pa 45. E stadion ta carga awendia riba di 5000 persona. 

Na november 2024 Aruba lo debuta tambe como anfitrion di e campeonato ITF Beach Tennis Sand Series.
Kopa MCB

**Kopa MCB** tabata un kompetensia di futbòl pa ekiponan na Boneiru, organisá anualmente pa Federashon Futbòl Boneriano.

## Historia
Te ku 2010 ku Antias Hulandes a keda disolvé, e klupnan di Boneiru tabata kompetí kontra di klupnan di Kòrsou den Kopa antiano, e kampeonato di Antias Hulandes. Despues di a haña su status polítiko nobo di entidad publiko di Hulanda, no a tene kompetensia na Boneiru na 2011. E Kopa MCB inougural a tuma lugá na 2012 i su nòmber ta debí na e spònser prinsipal, Maduro & Curiel's Bank N.V. (MCB).

Desde 2017 MCB ta patrosiná e Kopa MCB Lito pa ekiponan di mucha i hoben di Boneiru.

## Kampeonato

## Título segun ekipo

## Mira tambe
* Liga Boneiru
La Prensa

**La Prensa** tabata un korant di atardi, ku a sali na Kòrsou entre 1930 i 2017. E korant a hunga un papel importante den desaroyo di papiamentu komo idioma di komunikashon skirbí i tabata un medio influensial den bida polítiko di e islanan ABC. Den añanan 1950, La Prensa tabata e promé korant na idioma papiamentu den Karibe Hulandes. 

## Historia
La Prensa a wòrdu fundá na 1928 pa Jorge Bartolomeo Suarez i tabata pertenesé na Tipografia Electrica NV, kaminda e korant tabata wòrdu imprimi. Doño di Tipografia Electrica tabata Gilberto Z. de Jongh. Na fin di dékada sinkuenta, A.A. (Chicho) Jonckheer, polítiko i fundadó di Partido Demokrat, a atkerí e korant bou di Uitgeverij De Pers NV. 

E promé edishon a keda publiká dia 7 di yanüari 1930. E korant tabata originalmente na idioma spaño i hulandes, pero esaki a wòrdu kambia pa papiamentu na aña 1957. Na aña 1943, La Prensa komo úniko korant lokal a introdusí henter un página na ingles na benefisio di e tropanan merikano ku tabata stashoná na Kòrsou i Aruba durante Guera Mundial II.

La Prensa a hunga un papel importante den e konsientisashon polítiko di e pueblo durante e añanan 1950. Polítikamente, e korant tabata ligá ku Partido Demokrát di Kòrsou.  La Prensa tabatin e mesun doño ku Ultimo Noticia. 

For di su inisio, e korant tabatin eksito ku e públiko lesadó na e islanan ABC i tabatin un ofisina na Aruba, kua for di añanan 1970 tabata bou di maneho di Tommy Pietersz. Un enkuesta na 2013 a indiká ku La Prensa tabatin un segmento di alrededor di 5% di e merkado di korant.

Despues ku e korant a wòrdu deklará fayit, a saka e último edishon dia 30 di novèmber 2017.

## Redaktor i reportero

* Giovanni Atalita (reportero)
* Jacob W.S. Beaujon (1930-1940, redaktor)
* Luis Daal (1947-1950, hefe di redakshon i direktor).
* Carlos Daantje (hefe di redakshon interino)
* Augustin Diaz (hefe di redakshon)
* Mariano Heyden (2002-2017, hefe di redakshon)
* August Adolf (Chicho) Jonckheer (hefe di redakshon)
* Humphrey Josefa (hefe di redakshon interino)
* Emilio Lopez Henriquez (1940-1944, hefe di redakshon)
* Tommy Pietersz (redaktor)
* Jorge Suarez (1930-1939, redaktor)
* Jos van der Schoot (reportero)
Hendrik Croes

**Hendrik Seferino Croes** (☆ 8 di januari 1942 na Aruba) ta un hurista y ex-politico Arubiano. E tabata Minister di Husticia y Deporte di Aruba di 1989 pa 1993. Prome cu esey, e tabata minister di Antias Hulandes na varios ocacion.
SV Jong Aruba

**SV Jong Aruba**, oficialmente **Sport Vereniging Jong Aruba** y conoci como e "Diablonan Rojo", ta un club di futbol Arubano di Noord, for di bario di Ser'i Janchi. E club a sali campeon di e di dos division mas importante den futbol Arubano na varios ocacion, promoviendo automaticamente pa e liga maximo. Den temporada 2024/2025 e ta hunga den Division Honor.

## Historia
Jong Aruba, den boca di pueblo conoci como e ekipo di Frans D. Figaroa, a wordo funda na 1945. Francisco (Frans) Figaroa (1927-1993) tabata cofundador, hungado y presidente di SV Jong Aruba. E club tabata hunga tur aña cu tres ekipo den e competencia di AVB. 

Despues di a sali campeon A-clase, awendia Division Uno, na 1958, Jong Aruba a promove na 1959 pa e liga principal y na aña 1966 a termina na di dos luga hunto cu Estrella. Apesar di su degradacion na 1967 ningun hungado no a renuncia y e ekipo a hunga diesseis wega invikto titulando campeon A-clase na 1967/68. Na 1985 el a bolbe bira campeon despues di un victoria di 8-2 riba Independiente Caravel. Na cinco ocacion mas Jong Aruba a titula campeon di futbol den e di dos division, promoviendo bek pa Division Honor. 

## Lista di Honor
**[[Division Uno (Aruba)|Division Uno]]: 7**
* campeon na 1958, 1967/68, 1985, 2000, 2015/16, 2022/23, 2023/24

## Hungado destaca
* Chua Farro
* Nino Giel   
* Angel Perez

## Link externo
* [//https:jongaruba.arubafc.com - Website oficial]
SV Brazil Juniors

**SV Brazil Juniors**, oficialmente **Sport Vereniging Brazil Juniors** y conoci como Brazil Jrs., ta un club di futbol Arubano di region di Savaneta, for di bario di Brasil. Cu cinco titulo di campeon di Division Uno, e ta considera di ta un di e ekiponan mas existoso den e di dos liga mas importante di futbol Arubano.

## Historia
Brazil Juniors a ser funda dia 15 di mei 1958. E club ta hunga actualmente den e Division Uno, e di dos liga di competencia den futbol Arubano. Durante su historia Brazil Juniors a titula campeon di Division Uno cinco biaha, loke a permit e ekipo promove pa Division Honor, e liga mayo di futbol na Aruba. Sinembargo, e ekipo nunca no a logra gana e titulo di Division Honor. 

E club ta dispone di un veld pa practica.

## Lista di Honor
**[[Division Uno (Aruba)|Division Uno]]: 5**
* campeon na 1990, 1999, 2009, 2014, 2018

## (Ex)-hungado destaca
*  Ronny Bernardina

## Mira tambe
* Lista di club di futbol na Aruba

## Link externo
* Profiel di Brazil Juniors riba Soccerway
Manat di Azerbeidjan

E **manat** (azerbeidjano: *Azərbaycan manatı*; simbolo: **₼**; codigo: **AZN**), ta e moneda oficial di Azerbeidjan desde 1992. Un manat ta dividi den 100 kepik.

E palabra manat ta bini di e palabra ruso monета (“moneda”), ku ta derivá for di e palabra latin moneta (“plaka”).

Monedanan ta optenibel den denominashonnan di 1, 3, 5, 10, 20 i 50 kepik. Plaka di papel ta optenibel den denominashonnan di 1, 5, 10, 20, 50, 100, 200 i 500 manat.